
KVALIFIKACIJOS TOBULINIMO UŽSIENYJE ATASKAITA

2015-07-02 

Vilnius

Ataskaitą pateikė: Evaldas Zelenka, Užsienio reikalų komiteto biuro vedėjas, Paulius Bačiulis, Nacionalinio saugumo ir gynybos patarėjas.
Pagrindas: 2015 m. gegužės 28 d. Lietuvos Respublikos Seimo kanclerio įsakymas Nr. 460-KT-10
Vieta: Briuselis, Belgijos Karalystė.
Data: 2015 m. birželio 8-10 d.
Tikslas: dalyvauti teminiame mokomajame vizite NATO būstinėje, NATO SHAPE (Sąjungininkų pajėgų Europoje vyriausioji vadavietė).
Kviečiančioji institucija:  Jungtinių Amerikos Valstijų misija NATO.
Finansavimo šaltinis: JAV ambasada.
Nagrinėtos temos: 

1) NATO ir sąjungininkų priemonės rytinių partnerių saugumui sustiprinti; 

2) Glaudesnio ekonominio JAV-ES bendradarbiavimo skatinimas.
Aptarti klausimai ir šalių pozicijos: 

Visų susitikimų metu buvo domimasi teminio mokomojo vizito dalyvių požiūriu į situaciją Ukrainoje, į informacinį karą ir NATO bei šalių sąjungininkių vykdomų atsako į „kietąsias grėsmes“ priemonių vertinimą. Lietuvos atstovai pristatė įvairiausius informacinio karo, vykstančio Lietuvoje, aspektus. NATO atstovai visų susitikimų metu įsiklausė į argumentus, tačiau pabrėžė, kad kova su informacinėmis grėsmėmis demokratinėje terpėje yra sudėtinga.

1. Susitikimai NATO štabe.

Susitikimų metu vyko turiningos ir konstruktyvios diskusijos NATO struktūros, strategijos klausimais. NATO skiria reikšmingą dėmesį kibernetinėms grėsmėms, kovos su terorizmu, masinių ginklų neplatinimo, netgi ekonomikos klausimams. Būtina pabrėžti, kad pačios aštriausios diskusijos kilo dėl skirtingo grėsmių traktavimo. Lietuvos atstovų nuomone, kuri buvo labai stipriai pabrėžta bei argumentuota kiekvieno susitikimo metu, šiandieninės grėsmės iš Rytų tam tikrai NATO valstybių narių daliai yra egzistencinės ir esminės. Ir tai negali būti prilyginama pabėgėlių krizei Pietų Europoje, kur klausimai yra labai aktualūs ir skausmingi, tačiau nesikėsinantys į Pietų Europos šalių egzistavimo nutraukimą. 

Pristačius informacinio karo, kibernetinių atakų pavyzdžius pavyko pagrįsti argumentus dėl pasikeitusios saugumo situacijos Vidurio bei Rytų Europoje pateikiant tai, kaip tam tikrus įrodymus, kad oponentas veikia sistemingai ir siekia kol kas neįvardytų vidutinio ir ilgojo laikotarpio tikslų. Lietuvos atstovai daug dėmesio skyrė konkretiems praktiniams pavyzdžiams, kaip Rusijos Federacijos informacinės atakos nuo rusiškų televizijų Rusijoje iki rusiškų televizijų anglų kalba Vakaruose, nuo socialinių tinklų iki rajoninių laikraščių, taip pat kibernetinės atakos integruotai ir koordinuotai nuolatos veikia prieš vertybes, kultūrą ir valstybę apskritai. Lietuvos atstovai pabrėžė, kad teisinės priemonės yra labai ribotos, nes yra išnaudojami visi demokratijos privalumai – įmonės registruojamos Vakarų šalyse, akcininkai nėra Rusijos Federacijos piliečiai, finansavimo schemos sudėtingos ir lėšų tikrieji šaltiniai beveik nenustatomi. Be to, dirbama per teismus, skundžiami sprendimai, palaikomas platus atstovavimas.

Kartu vertindama „kietojo saugumo priemones“ teminio mokomojo vizito dalyviai iš Lietuvos išreiškė pozityvų pritarimą Velso sprendimų įgyvendinimo procesui bei jo spartai. Tik akivaizdūs įrodymai, tokie kaip karių pratybos Lietuvoje, sustiprinta Oro policijos misija, antra papildanti Oro policijos misija Amari (Estijoje) leidžia jaustis Lietuvos gyventojams saugiau. Be to, šios priemonės prisideda prie plataus gynybos finansavimo palaikymo Lietuvos gyventojų tarpe.

Apibendrinant galima teigti, kad NATO štabe buvo surengta daugiausiai susitikimų, taip pat vyko pačios karščiausios politinės diskusijos. NATO atstovai akcentavo, kad vyksta strateginių dokumentų bei nuostatų peržiūra, kurios rezultatų tikimasi metų laikotarpyje.

2. Susitikimai SHAPE (Sąjungininkų pajėgų Europoje vyriausiąja vadaviete)
Ši vizito dalis išsiskyrė karišku tikslumu, griežtumu bei tam tikrais rėmais. Pirmiausiai pabrėžta, kad SHAPE nėra politikos formavimo elementas, o jau priimtų NATO štabe ir aukščiausiose NATO institucijose sprendimų kūrybingas įgyvendintojas. Visgi teminio mokomojo vizito dalyvių nuomone pastebėtina, kad dėl ekspertinės veiklos ir turimų analitinių pajėgumų, NATO SHAPE ne tik valdo žemesniuosius štabus, tačiau formuoja strateginio lygmens patarimą aukštesnėms NATO institucijoms.

Buvo pristatytos labai konkrečios priemonės atsakant į įvykius Rytų Europoje ir keturių žvaigždučių generolo NATO SHAPE vado P. M. Breedlove prioritetai ir vykdomos reformos – Afganistanas po ISAF operacijos; NATO pajėgų parengtis; Kooperatyvinis saugumas; Išskirtinė lyderystė. Kartu pristatyti ir „strateginiai siurprizai“ tokie kaip Libijos įvykiai, Arabų pavasaris. Visa tai lėmė žvalgybinių analitinių, situacijos vertinimo pajėgumų galimybių išplėtimo poreikį. Teminio mokomojo vizito dalyviams buvo parodytas NATO visaapimantis krizių ir operacijų valdymo centras, kurio paskirtis yra XXI a. metodais sekti ir spręsti krizines situacijas efektyvesniais būdais. 

Susitikimo su SHAPE štabo viršininku generolu W. Freers metu, kuris vyko labai šiltoje atmosferoje, buvo pristatyta rotuojamo karinio dalyvavimo programa ir jos privalumai palyginti su nuolatinio karinio dalyvavimo programa. Lietuvos atstovai kėlė didesnio NATO šalių karių buvimo klausimą ir tam teikė argumentaciją. Be to, teminio mokomojo vizito dalyviams buvo pristatytos NATO galimybės reaguoti į krizę agresijos ar hibridinio karo atvejais ir esant veiksmams iš Rusijos pusės. 

Būtina pabrėžti, kad NATO atstovai išsakė daug diskusinių argumentų dėl didesnio karinių pajėgų dislokavimo. Visgi SHAPE atstovai tvirtai įrodinėjo, kad kaštų-naudos analizė atskleidžia, kad žymiai mažiau asignavimų reikalauja karių pratybos nei nuolatinis dislokavimas. Reikalinga reikšmingai suaktyvinti Lietuvos politikų, diplomatinių institucijų pastangas iš esmės pakeisti šią nuostatą.

3. JAV atstovybė prie ES
Susitikimo metu aptarti įvairūs JAV-ES santykių aspektai. Pagrindinės temos – JAV, ES sankcijos Rusijai, Lietuvos energetinės nepriklausomybės stiprinimas, JAV-ES TTIP susitarimo perspektyvos. Susitikimo metu paaiškėjo, kad sankcijų tęsimo klausimu Jungtinės Valstijos yra tvirtai apsisprendusios ir nuolatos palaiko ryšį su partnerėmis (įskaitant iš ne ES šalis, kurios taip pat taiko priemones).

Teminio mokomojo vizito dalyvių iš Lietuvos vardu buvo išsakyti nuogąstavimai dėl energetinių išteklių, konkrečiai suskystintų gamtinių dujų rinkos siaurumo bei apribojimų. Jungtinių Valstijų atstovams buvo užsiminta apie poreikį kuo greičiau praplėsti tiekimo rinką.

Vertintina, kad dabartinių grėsmių fone glaudesnis ekonominis bendradarbiavimas ir netarifinių kliūčių naikinimas iš esmės prisidėtų prie Europos Sąjungos ekonomikos atsigavimo, nes atsivertų ekonomiškai stipri JAV rinka. Tam tikra dalis Vakarų Europos šalių, kaip pastebėjo JAV atstovai dalyvavę susitikime, nėra tokios entuziastingos, kadangi bijo kokybiškų, tačiau pigesnių prekių konkurencijos ir poveikio tiek darbo rinkai, tiek savo ekonomikos būklei apskritai.

Aktuali informacija ir pasiūlymai dėl įgytų žinių panaudojimo Seime: 

Susitikimuose su NATO atstovais kelti Rytinių valstybių narių saugumo, atsako į egzistencinio pobūdžio grėsmes klausimus. Svarbu skatinti vieningą požiūrį į kolektyvinę gynybą kartu įsiklausant ir į Pietų Europos valstybių saugumo iššūkius, kad būtų galima iš jų sulaukti paramos Lietuvai aktualiais klausimais. 

Taip pat išnaudoti susitikimus su NATO atstovais siekiant, kad Lietuvai aktualios nuostatos būtų įtrauktus į atnaujinamus aukščiausio lygio dokumentus. 

